RESOLUCIÓN do 7 de febreiro de 2007, da Dirección Xeral de Transportes, pola que se convocan probas para a obtención e renovación do certificado CE de conselleiros de seguridade para o transporte de mercadorías perigosas por estrada e por ferrocarril.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 08/05/2007

A Directiva 96/35/CE do Consello, do 3 de xuño de 1996, relativa á designación e á cualificación profesional de conselleiros de seguridade para o transporte por estrada, por ferrocarril ou por vía navegable de mercadorías perigosas, exixe, como medida de seguridade preventiva, que as empresas que realicen tales transportes e as que efectúen operacións de carga ou descarga a eles vinculadas disporán dun ou varios conselleiros de seguridade; o Real decreto 1566/1999, do 8 de outubro (BOE nº 251, do 20 de outubro), incorpora a citada directiva ao ordenamento xurídico interno, para o efecto de regular a obriga das empresas que transporten mercadorías perigosas ou realicen operacións de carga e descarga ligadas aos ditos transportes, a designar conselleiros de seguridade, as funcións encomendadas a estes, a cualificación profesional exixida e o procedemento que se seguirá para avaliar a formación requirida.
A Orde FOM/605/2004, do 27 de febreiro (BOE nº 59, do 9 de marzo), de desenvolvemento do citado Real decreto 1566/1999, sobre obtención do certificado CE de formación para os conselleiros de seguridade no transporte de mercadorías perigosas, establece as distintas modalidades de certificado e o contido dos exames, así como o procedemento de renovación dos devanditos certificados, dispoñendo igualmente que as probas serán convocadas polo órgano competente da comunidade autónoma onde terán lugar. Na súa virtude,
DISPOÑO:
Artigo único.
Convócanse probas para a obtención e renovación do certificado CE de formación para os conselleiros de seguridade para o transporte de mercadorías perigosas, de conformidade coas bases que seguen, para os modos de transporte por estrada e ferrocarril para as especialidades seguintes:
-Clase 1 (materias e obxectos explosivos).
-Clase 2 (gases).
-Clase 7.
-Clases 3,4.1, 4.2, 4.3, 5.1, 5.2, 6.1, 6.2, 8 e 9. Materias sólidas e líquidas contidas na enumeración de cada unha das clases do Acordo europeo para o transporte internacional de mercadorías perigosas (ADR).
-Materias líquidas inflamables cos números de identificación da Organización de Nacións Unidas 1202 (gasóleo), 1203 (gasolina) e 1223 (queroseno).
Bases
Primeira.-Ámbito das probas.
Os exercicios de capacitación para a obtención e renovación do certificado CE de formación para conselleiros de seguridade versarán sobre o coñecemento das materias incluídas no programa que figura como anexo do citado Real decreto 1566/1999, do 8 de outubro.
O ADR sobre o que versarán os exercicios será o vixente na data da súa realización.
Segunda.-Obtención do certificado por primeira vez.
Os exercicios de que constarán as probas, a súa estrutura e forma de cualificación serán as establecidas na devandita Orde FOM/605/2004, reguladora das probas citadas.
Os exames constarán de dúas probas: unha de 50 preguntas tipo test na cal se valorará cada resposta acertada con 2 puntos e será necesario acadar un mínimo de 50 para superar a proba. As respostas erróneas ou en branco non puntúan. Os aspirantes disporán de 60 minutos para realizar a proba.
Outra proba, consistente na realización dun suposto referido ao modo do transporte e á especialidade correspondente, que versará sobre as tarefas e obrigas que deberá realizar e/ou cumprir o conselleiro. Os aspirantes disporán de 30 minutos para a realización desta proba e permitirase a consulta de textos sempre que non figure neles a resolución de supostos. Esta segunda proba puntuarase ente 0 e 100 puntos, sendo necesario acadar un mínimo de 50 para superar a proba.
Terceira.-Renovación de certificados.
Aqueles que sexan titulares de certificados con data de caducidade no ano 2008 poderán solicitar a súa renovación.
O exame constará dunha proba de 50 preguntas tipo test; valorarase cada resposta acertada con 2 puntos e será necesario acadar un mínimo de 50 para superar a proba. As respostas erróneas ou en branco non puntúan.Os aspirantes disporán de 60 minutos para realizar o exercicio.
Cuarta.-Solicitudes.
1. A instancia na que se solicita tomar parte nas probas, debidamente cuberta, de conformidade cos modelos que se xuntan a esta resolución (anexo I para obtención do certificado por primeira vez e anexo II para a renovación), presentarase no rexistro xeral da Consellería de Política Territorial, Obras Públicas e Transportes, sita no edificio administrativo de San Caetano, Xunta de Galicia, Santiago de Compostela, ou por calquera dos medios previstos na vixente Lei 30/1992, do 26 de novembro, de réxime xurídico das administracións públicas e do procedemento administrativo común, no prazo dun mes desde a publicación no Diario Oficial de Galicia desta convocatoria.
2. Á solicitude deberase xuntar a fotocopia do DNI vixente, e achegar, de ser o caso, xustificante acreditativo da súa renovación, e o impreso de taxa de autoliquidación correspondente á Administración.
No suposto de solicitar a renovación do certificado, deberase achegar copia del.
3. A consignación de datos falsos na solicitude ou na documentación achegada polos aspirantes sancionarase coa anulación da solicitude, sen prexuízo das demais medidas legais que corresponda.
Quinta.-Dereitos de exame.
1. De conformidade co título VI da Lei 14/2006, do 28 de decembro (DOG nº 240, do 29 de decembro), os dereitos de exame fíxanse na cantidade de vinte euros con cincuenta e sete céntimos (20,57 ) por cada unha das clases mencionadas, que serán cento dous euros con oitenta e cinco céntimos (102,85 ) no suposto de presentarse a todas as especialidades dun modo; ingresaranse logo de cubrir os impresos de taxas (Consellería de: PTOPT, cód.: 06; Delegación de: Sscc, cód.: 13, Servizo de: Transportes, cód.: 02; Denominación: dereitos de exame probas transportista; clave: 31.01.06), que se poderán obter nos servizos centrais da Consellería de Política Territorial, Obras Públicas e Transportes, nos servizos provinciais de Transportes ou nas delegacións provinciais da citada consellería.
2. Finalizado o prazo de presentación de solicitudes, o tribunal encargado de avaliar as probas procederá á súa revisión.
Ultimado o proceso, exporase nos taboleiros de anuncios dos organismos a que fai referencia o punto anterior a relación provisional de admitidos e excluídos, con indicación do motivo da súa exclusión.
3. Os aspirantes excluídos disporán dun prazo de quince (15) días naturais, contados a partir do día seguinte ao da exposición da citada lista, para poderen emendar, se é o caso, o defecto que motivou a súa exclusión.
4. Unha vez resoltas as reclamacións presentadas, o citado tribunal publicará no Diario Oficial de Galicia a resolución pola que se anuncia a exposición pública da lista definitiva de admitidos e excluídos nos organismos a que fai referencia o punto 1º da base quinta.
5. Devolveránselles os dereitos de exame aos solicitantes excluídos definitivamente das probas, sempre que o soliciten no prazo dun mes, contado a partir da publicación no Diario Oficial de Galicia da resolución citada no punto anterior e o soliciten co modelo que figura nesta resolución como anexo III.
Sexta.-Tribunal, datas e lugar dos exames.
1. O tribunal cualificador das probas estará constituído polos seguintes membros da Dirección Xeral de Transportes:
Presidente: Xosé Lluís Fernández Suárez.
Presidente suplente: Antón García Río.
Vogais:
Elena Prado Veiga.
Mª Elena Nimo Mayo.
Rodrigo López Asorey.
Vogais suplentes:
Fidel González Deus.
Antonio Jesús Blas Fernández.
Mar Estévez Mosquera.
Secretario: Jesús Magariños Negreira.
Secretaria suplente: Marina Cid Dopazo.
2. Calendario, horario e lugar.
As probas terán lugar o día 6 de outubro de 2007 no Pazo de Congresos; avda. San Lázaro, s/n, Santiago de Compostela. Os horarios dos exercicios publicaranse xunto coa relación definitiva de admitidos.
Sétima.-Domicilio e requisitos dos aspirantes.
1. Os aspirantes presentarán ao tribunal correspondente, no momento do comezo dos exercicios, o orixinal do seu documento nacional de identidade, e o domicilio que figure neste deberá estar incluído no ámbito territorial ao que se estenda a actuación do citado tribunal.
2. Só se admitirá que o domicilio sexa distinto ao que aparece no dito documento cando se dea algunha das seguintes circunstancias:
a) Que o aspirante acredite mediante o certificado de empadroamento, no que deberá figurar a data de alta no padrón municipal, que tivo o seu domicilio en lugar distinto cando menos 185 días naturais do último ano, contados ata o día de finalización do prazo de presentación de solicitudes para concorrer ás probas.
b) Que o aspirante acredite que, aínda que tivese o seu domicilio en lugar distinto menos de cento oitenta e cinco días do último ano, se viu na obriga, por razóns familiares ou profesionais, de trocar a súa residencia. Esta última circunstancia non se entenderá cumprida cando se trate dunha estadía temporal nunha localidade para a realización dunha actividade de duración determinada. A asistencia a unha universidade, escola ou centros docentes non implicará o traslado da residencia habitual. Nestes supostos, co certificado orixinal de empadroamento achegarase a documentación oportuna (exemplo: certificado do centro de traballo ou copia do contrato de traballo).
3. O domicilio que figure na solicitude considerarase como único válido para efectos de notificación, sendo responsabilidade exclusiva do solicitante tanto o erro na súa consignación como a comunicación á Dirección Xeral de Transportes de calquera cambio del.
Santiago de Compostela, 7 de febreiro de 2007.
Mar Chao López
Directora xeral de Transportes
Ver referencia pdf "08800D005P021.PDF"
Ver referencia pdf "08800D005P021.PDF"
Ver referencia pdf "08800D006P025.PDF"